በማዕድን ዘርፍ አሠራር ላይ ግልጽነት ለማስፈን አዲስ የሕግ ማዕቀፍ ተዘጋጀ
የኢትዮጵያ ማዕድን ኢንዱስትሪ ግልጽነት ኢኒሼቲቭ በማዕድን ዘርፍ የተሰማሩ ኩባንያዎች፣ ከሥራቸው ጋር በተያያዘ የገንዘብ ልውውጦችን ይፋ እንዲያደርጉ የሚያስችል ረቂቅ የሕግ ማዕቀፍ አዘጋጅቶ አጠናቀቀ፡፡ለዝግጅት ብቻ አንድ ዓመት የፈጀው የሕግ ማዕቀፍ ወደ ጠቅላይ ዓቃቤ ሕግ ጽሕፈት ቤት የሚላክ ሲሆን፣ አስተያየት ከተሰጠበት በኋላ ወደ ሚኒስትሮች ምክር ቤት፣ እንዲሁም የሕዝብ ተወካዮች ምክር ቤት ይላካል፡፡የሕግ ማዕቀፉ በአዋጅ ወይም በመመርያ ይሁን የሚለው ገና እንዳልተወሰነ፣ የኢትዮጵያ ማዕድን እንዱስትሪ ግልጽነት ኢኒሼቲቭ ዋና ጸሐፊ አቶ መርጋ ቀናአ ይገልጻሉ፡፡የሕግ ማዕቀፉ ኩባንያዎች ገቢያቸውንና የከፈሉትን ግብር እንዲገልጹ ያስገድዳል፡፡ በተጨማሪም መንግሥት ከእነዚህ ኩባንያዎች የሰበሰበውን ገቢ ግብር፣ ሮያሊቲ፣ ተጨማሪ እሴት ታክስ፣ እንዲሁም ኤክሳይዝ ታክስ እንዲገልጽ ይገደዳል፡፡ከዚህም በተጨማሪም ይህ የሕግ ማዕቀፍ በማዕድን ኢንዱስትሪው ግልጽነት እንዲኖር ይረዳል፡፡የኢትዮጵያ ማዕድን ኢንዱስትሪ ግልጽነት ኢኒሼቲቭ በኢትዮጵያ ከስምንት ዓመታት በፊት የተጀመረ ሲሆን፣ ከአራት ዓመታት በፊት የመጀመሪያውን ሪፖርት አቅርቦ ነበረ፡፡ 35 የሚሆኑ በማዕድን ዘርፍ የተሰማሩ ኩባንያዎች በሪፖርቱ ተካተው ነበር፡፡ ከእነዚህም ውስጥ 26 ያህሉ ዝርዝር የሆኑ ኩባንያዎቹን በማን ባለቤትብነት እንደተያዙ ዝርዝር መረጃ ሰጥተዋል፡፡ከዚህም ጋር በተያያዘ ኢትዮጵያ የዓለም አቀፍ ማዕድን ኢንዱስትሪ ግልጽነት ኢኒሸቲቭ ዕጩ አባል መሆን ችላለች፡፡‹‹ሕጉ ገለልተኛ በሆነ አካል መውጣት ስላለበት በእኛ አማካይነት ወጥቷል፤›› ሲሉ አቶ መርጋ ይናገራሉ፡፡ የሕግ ማዕቀፉ በማዕድን፣ ነዳጅና የተፈጥሮ ጋዝ ሚኒስቴር  ሥር ሆኖ አፀፋዊ ፍተሻ እንዲያደርግ ይረዳዋል፡፡ከዚህም በተጨማሪም ኩባንያዎች ሁሌም ተገቢ የሆነ የመረጃ ሥርዓት እንዲኖራቸው ያደርጋል ተብሏል፡፡‹‹ከምንም በላይ የሕግ ማዕቀፉ ዘርፍ ትኩረት እንዲሰጠው ያደርጋል፤›› በማለት አቶ መርጋ ለሪፖርተር ተናግረዋል፡፡ከማዕድን ኢንዱስትሪ ግልጽነት ጋር በተያያዘ የኢትዮጵያ ማዕድን ኢንዱስትሪ ግልጽነት ኢኒሼቲቭ ፍኖተ ካርታ የተዘጋጀ ሲሆን፣ ከኩባንያዎች ባለቤቶችና ተጠቃሚዎች ጋር የተያያዙ መረጃዎችን መግለጽ አስገዳጅ እንዲሆን ያደርጋል ተብሏል፡፡በቅርብ የወጡ ሪፖርቶች እንደሚያሳዩት በኢትዮጵያ ውስጥ ከ170 የሚበልጡ ኩባንያዎች በማዕድን ፍለጋ ተሰማርተዋል፡፡ ከ2003 ዓ.ም. እስከ 2004 ዓ.ም. ባለው ጊዜ ውስጥ አገሪቱ 618 ሚሊዮን ዶላር ከዘርፉ ያገኘች ሲሆን፣ በ2016 ዓ.ም. ገቢውን ወደ ሁለት ቢሊዮን ዶላር ለማሳደግ አቅዳለች፡፡አዲሱ የሕግ ማዕቀፍ በሁለት ሳምንት ወስጥ ለጠቅላይ ዓቃቤ ሕግ እንደሚቀርብና በቀጣዩ ዓመት ለፓርላማው ቀርቦ ይፀድቃል ተብሎ ይጠበቃል፡፡ከዚህ ጋር በተያያዘ አጠቃላይ ከሥራቸው ጋር የተያያዙ ሪፖርቶችን ግልጽ የማያደርጉ የማዕድን ኩባንያዎች ላይ ምን ይደረግ የሚለው፣ ወደፊት በሌሎች በሚወጡ መመርያዎች ይወሰናል ተብሏል፡፡  